የግድቡ ግንባታ ለጋራ ተጠቃሚነት አርቆ አሳቢነታችንን ያበሰረ ነው- አቶ ደመቀ መኮንን 
''የግድቡ ግንባታ ለወዳጅና ጎረቤት አገራት የጋራ ተጠቃሚነትንና አርቆ አሳቢነታችንን ያበሰረ ነው'' ሲሉ የግድቡ ግንባታ  ህዝባዊ ተሳትፎ አስተባባሪ ብሄራዊ ምክር ቤት ጽህፈት ቤት ሰብሳቢ አቶ ደመቀ መኮንን ገለጹ ። የግድቡ ግንባታ የተጀመረበት ስድስተኛ ዓመት ክብረ በዓል በቤንሻንጉል ጉምዝ ክልል ጉባ ወረዳ "የታላቁ ህዳሴ ግድባችን የሀገራችን ሕብረ ዜማ የህዳሴያችን ማማ'' በሚል መሪ ሃሳብ ዛሬ ተከብሯል።አቶ ደመቀ በዚህ ጊዜ እንዳሉት የህዳሴው ግድብ የኢትዮጵያን የሃይል ፍላጎት ጥያቄ ከመመለስ ባሻገር የምስራቅ አፍሪካ አገራትን የኃይል ፍላጎት የሚያሟላና የአካባቢውን ስነ ምህዳር የሚጠብቅ ጉልህ አህጉራዊ ፕሮጀክት ነው።  በኢትዮጵያውያንና በመንግስት ሃብት እየተገነባ ያለው ይህ ግድብ በብዙ መንገድ ለጋራ ጥቅም እንደምንሰራ ያረጋግጣልም ብለዋል አቶ ደመቀ።ምክትል ጠቅላይ ሚኒስትርና የጽህፈት ቤቱ  ሰብሳቢ አቶ ደመቀ መኮንን በዚሁ ወቅት እንደገለጹት የህዳሴውን ግድብ ከዳር ለማድረስ ኅብረተሰቡ በተለያዩ መንገዶች ተግባራዊ ድጋፍ ሲያደርግ ቆይቷል።  በየክልሎች እየተዘዋወረ ያለው የህዳሴ ግድብ ዋንጫ ከ 1 ነጥብ 2 ቢሊዮን ብር በላይ ገቢ ማስገኘቱንም ነው አቶ ደመቀ የተናገሩት።    ''ግንባታው በአራቱም ማዕዘን የፈጠረው አገራዊ ንቅናቄ ከግድቡ አልፎ በሌሎች የልማት ፕሮጀክቶችም በህዝቡ ዘንድ ዳር የማድረስ ቁጭት እንዲፈጥር አድርጓል'' ሲሉም አንስተዋል። ግድቡ ወሳኝ የግንባታ ምዕራፍ ላይ መድረሱን የገለጹት አቶ ደመቀ ''የአገሪቱ ህዝቦች ባሳዩት ተሳትፎና ቆራጥነት ግድቡ ለአፍታም ቢሆን ሥራው ሳይቋረጥ ባለቤትነታቸውንና ኃላፊነታቸውን ያሳዩበት ታሪካዊ ቀን ነው'' ሲሉም አስታውሰዋል።   የኢትዮጵያ ኤሌክትሪክ ኃይል ዋና ሥራ አስፈጻሚ ኢንጅነር አዜብ አስናቀ በበኩላቸው ግድቡ በአገሪቱ እየጨመረ የመጣውን የኤሌክትሪክ ኃይል ፍላጎት በተገቢው መንገድ ለማስተናገድ ጉልህ አስተዋጽኦ አለው ብለዋል።   ''መንግሥት ለዘርፉ በሰጠው የላቀ ትኩረት በርካታ ፕሮጀክቶች ተቀርጸው መጠነ ሰፊ ሥራዎች እየተሰሩ ነው" ያሉት ስራ አስፈጻሚዋ የህዳሴ ግድቡም ዋነኛ የኃይል ማመንጫ ፕሮጀክት እንደሚሆን ተናግረዋል።  ከኢንዱስትሪ ፓርኮችና  ግብርና ምርቶች ማቀነባበሪያ  ግንባታ መስፋፋት ጋር ተያይዞ የሃይል ፍላጎቱም በዚያው ልክ በየአመቱ እያደገ በመሆኑ ግድቡ ክፍተቱን በመሙላት የማይተካ ሚና እንዳለው ኢንጅነር አዜብ ተናግረዋል።    የህዳሴ ግድብን ጨምሮ በሁለተኛው እድገትና ትራንፎርሜሽን ማጠቃላያ ላይ አጋራዊ የኃይል አቅርቦቱን 17 ሺህ ሜጋ ዋት ለማድረስ እንቅስቃሴ እየተደረገ መሆኑንም አብራርተዋል። የግድቡ ግንበታ በተደረገለት የማሻሻያ ሥራ ኃይል የማመንጨት አቅሙ ወደ 6 ሺህ 450 ሜጋ ዋት ከፍ ብሏል- (ኢዜአ) ።